Ihopoliklinikan toiminta uudistui – etävastaanotot tapahtuvat poliklinikan tiloissa

Etelä-Karjalan keskussairaalan ihopoliklinikan toiminta uudistui alkuvuodesta, kun pitkäaikainen ylilääkäri eläköityi, ja uutta ylilääkäriä ja erikoislääkäreitä oli vaikea löytää tilalle. Toimintaa jouduttiin suunnittelemaan uusiksi pienentyneillä resursseilla. Tavoitteena oli varmistaa, että ihotautien erikoissairaanhoito jatkuu sujuvasti myös muuttuneessa tilanteessa. Ratkaisuksi löytyivät ostopalveluna toimivat lääkärit. Ostopalvelulääkärit pitävät sekä lähi- että etävastaanottoja. Myös etävastaanottojen asiakkaat tulevat poliklinikan tiloihin.

Uuden toimintamallin myötä ihopoliklinikalla yhdistyvät nyt lähi- ja etävastaanotot. Ylilääkäri Maarit Vaalamo toimii hallinnollisen työn lisäksi etänä, ja poliklinikalla työskentelevät kolme ostopalvelulääkäriä pitävät vuorotellen lähi- ja etävastaanottoja. Vastaanotot toteutetaan edelleen poliklinikalla. Etävastaanotot tapahtuvat hoitaja-avusteisesti poliklinikalla ja lääkäri toimii etänä.

Hoitajat ovat uudessa mallissa vahvassa roolissa. Ylilääkäri arvioi lähetteet, ja potilas tapaa usein ensin hoitajan, joka kartoittaa tilanteen ja huolehtii jatkosta yhdessä lääkärin kanssa. Tämä mahdollistaa sen, että asiakkaan asia etenee sujuvasti ja suunnitellusti.

– Hoitajien ammattitaito ja pitkä kokemus ovat keskeisessä roolissa uuden mallin toimivuudessa, ja yhteistyö lääkäreiden kanssa on tiivistä, kertoo sairaanhoitaja Tiina Mäkeläinen.

Digitaaliset palvelut tukevat uutta toimintamallia. Oma Ekhva on tärkeä yhteydenpitokanava. Asiakkaita opastetaan palvelun käyttöön tarvittaessa.

Asiakkaat ovat ottaneet muutoksen pääosin hyvin vastaan. Erityisesti on koettu myönteiseksi, että hoitaja on myös etävastaanotolla mukana ja tukemassa asiointia lääkärin kanssa.
– Vastaanotto etenee rauhallisesti ja tutussa ympäristössä, vaikka lääkäri osallistuukin etänä. Eräs asiakas totesikin, ettei vastaanotto eronnut mitenkään tavallisesta – lääkärihän oli paikalla, vaikkakin etänä, toteaa sairaanhoitaja Tiia Behm.

Uudistuksen tavoitteena on ollut turvata ihopoliklinikan palvelut jatkossakin. Vahva yhteistyö, selkeät toimintatavat ja henkilöstön osaaminen pitävät huolta siitä, että hoito jatkuu laadukkaana myös muutoksen jälkeen.

Kuvassa vasemmalta ihopoliklinikan sairaanhoitajat Tiia Behm ja Tiina Mäkeläinen sekä osastonsihteeri Jessica Turkia.

Lisätietoja:

Christina Leinonen, tiimivastaava, ihopoliklinikka, Etelä-Karjalan keskussairaala, puh. 040 651 5929, christina.leinonen@ekhva.fi